  Виталий Пронин  Берло аръёсы гуртысь гуртэ пыдын вамышъясьёсты шер пумиталод. Райцентре «попутка» возьмаса сылӥсьёс но ӧжыт. Гуртысь калык дышиз ни таксиен ворттылыны. Зэм, городын сярысь, районысь таксилы дунъёс пичиесь ӧвӧл. Но сюрес дурын кынмыса сылытозь, машина ӧть но кулэ интые ширты - шуныт, ӝог. Но дышем кабъя улон матысь дыре воштӥськоз. 1-тӥ сентябре Россиын ужаны кутскиз «Такси сярысь» федерал закон. Соя руль бергатӥсьёслы трос куронъёс пуктэмын.  Пичи Пурга районысь Юра тодмое калыкез нуон-ваён уже кыткиськиз ог 5 ар талэсь азьло. Солэсь азьло ужаз школаын - физкультуралы дышетӥз. Но егит воргоронлы семьязэ сюдоно, кык пиналзэ будэтоно. Юралэн мукетыз бадӟым малпанэз но вал - корка пуктон. Дышетӥсьлэн уждунэныз - воргоронлэн со 6-7 сюрс манет люкаськылӥз - кыдёке уд кошкы. Озьы пиосмурт ужзэ воштӥз - руль сьӧры пуксиз.- Нырысь кык толэзьзэ уксё трос ӧй басьты. Соку заказъёсы но трос ӧй на вал, - вера Юра. - Табере ужлы уг ёрмиськы. Ужасько арняяз 6 нунал. Арнянуналэ ӵыдэтскисько. Толэзяз 30 сюрс манетлэсь трос уксё поттӥсько. Рекордэ луиз туэ июнь толэзе. Пугачёвоын пуштылонъёс бере калык толэзь ӵоже отчы-татчы трос ворттылӥз. Соку 47 сюрс манет пайда поттӥ.Такси службаысь диспетчерлэн ивортонъёсыз Юралы куддыр кулэ но ӧвӧл. Солы аслаз телефоназ клиентъёсыз жингыръяло. Районэтӥ ворттылэм сяна, одӥгез Эгра ёросэ ӧте, мукетыз Чайковскийозь нуыны косэ. Куд-ог тодмоосыныз водительлэн оскымон но эшъяськон кусыпъёссы кылдо.- Огез нылкышно оске мыным пизэ школае келяны, отысь вайыны. Квартираезлэсь усьтонъёссэ но сётӥз, ява. Пияшез дорозяз ик вуттӥсько, ӧссэ усьтӥсько. Табере гуртын но тодо ни педофилъёс сярысь, чакласькыса уло, - вера таксист.Пичи Пурга райцентрын таксиен ужасьёс пӧлын конкуренция зол. Татын усьтӥськемын 5 таӵе служба. Ваньзэ радъязы Пургалан улӥсьёс ик, шуэ ёрос йырлэн экономика удысъя воштӥсез Владимир Марковин. Кӧня пайда вуэ соослэн ужамзылэсь - та лыдпусэз кивалтӥсь уг тоды. Выт бичасьёс администрацие вутто быдэс районъя лыдпусэз гинэ. Соин кӧня уксё берга такси удысын, тодмо ӧвӧл.Но районэтӥ ворттылон дунъёс чиновниклы бадӟым уг пото. Пугачёвоын луэм пуштылонъёсын валче кивалтӥсьёс эскеронъёсын вуыло трос гуртъёсы, соку асьсэос но таксие пуксё.- Быгатоды-а косыны таксистъёсты, рейсэ потон азязы медосмотрез ке но мед ортчозы шуыса? - юасько Владимир Марковинлэсь.- Та ужез радъяны секыт луоз, дыр, - малпанзэ вера кивалтӥсь. - Со понна таксистъёс ворттылон дунъёссэс азьло ик ӝутозы.Выль законысь куронъёс уг ярало Юра тодмоелы но. Медосмотрлы со пумит ӧвӧл, но со «асме тодӥсько», шуэ. Юра ужысь бертыса но, сур юыны уг дӥсьты. Кин тодэ, оло, уйин но кинлы ке машина кулэ луоз. Соин водитель котьку сазь.- Малы мон таксометр, кассовой аппарат басьтом? - пайме воргорон. - Талы уксё быдтӥ ке, мон но сюрес дун понна пассажиръёслэсь тросгес курыны кутско ук. Малпасько, тросэз таксистъёс машина йылысьтызы «шашкиоссэс» куштозы. Милям диспетчертэк но табере клиентъёсмы тырмыт ини.Озьы ке но республикаысь Транспортъя но сюрес хозяйствоя министерствоын куронъёс чакламын ни. Та ведомствоысь автомобиль транспортъя отделлэн кивалтӥсез Сергей Альчиков верамъя, котькуд таксистлэн луыны кулэ ужаны разрешениез. Со 1 сюрс манет сылоз. Со сяна, котькуд водитель ужбергатӥсь кариськоно луоз - озьыен, выт тыроз. Машина арлы кык пол ортчыны кулэ техосмотр, нош ачиз таксист - нуналлы быдэ медосмотр. 5 арлэсь ичи стажен водителез таксиын ужаны уз лэзе.Удмуртиысь таксистъёслэн одӥг гинэ шумпотонзы - машинаосты огкадь буяны ӧз косэ. Мукет куронъёсты шаерысьтымы парламентарийёс уз капчиятэ.- Выль законлэн пуштросэз одӥг - такси кышкыт медаз луы, - вера Кун Кенешысь Экономикаын политикая, промышленностья но инвестициосъя комиссилэн тӧроез Андрей Гальцин. - Соин ик городъёсын но, районъёсын но водительлы ортчоно луоз медосмотр, быдэсъяно вань мукет куронъёсты.Озьыен, выль закон золгес шымыртоз таксиосты. Огласянь, усто луоз пыд йылазы йӧн-йӧн сылӥсь фирмаослы. Соос али ик радио пыр трос реклама сёто, водительёсты доразы ӧтьыса. Татын асьсэлэн машинаоссы вань, медосмотръя но, техосмотръя но уз шугъяське.Со вакытэ ик рынокысь ышыны уз турттэ мукетъёсыз такси службаос но. Водительёсты соос пӧртэм амалъёсын доразы кыскизы вал. Аслад машинаеныд таксие кариськиськод ке, диспетчерлы нуналаз 50-100 манет гинэ тыроно. Таӵеос уг учко машиналэн капотэз улэ но, водитель шоры но. Ӵапак таӵе «векчиоссэ» чакланы малпало ГИБДД-ын ужасьёс.- Куд-ог службаос водительёсын ужаны огкыл гожто. Но тодазы но уг лыкты юаны: вань-а со муртлэн таксиын ужаны разрешениез. Ми та ужпумез одно ик син шорамы возём, - оскытӥз ГИБДД-лэн кивалтӥсез Альберт Галимов.Выль закон ужаны кутскоз 2012-тӥ арын 1-тӥ январьысен. Куронъёслы тупасьтэм водительёслы штраф чакламын - 5 сюрс манет.Ижын таксиен али ворттыло егитъёс но, мӧйыос но. Конкуренция бадӟым луэмен, куд-огъёсыз службаос выжизы ужаны город сьӧры - гужемзэ  адямиосты бакчаосазы но  пичиятэм дунын вуттылӥзы. Ижетӥ ворттылон усе 70-100 манет котыр. Со дыре ик Пичи Пурга районысь гуртысь гуртэ 6 иськем нуэм понна 150 манет куро. Таксилы уксёзэс уг жаляло егитъёс. Бускель гуртысь клубе мыныны но машина ӧтё ни.* * *Мынам малпамея, такси сярысь закон зол шуккоз городъёсысь службаосты. Районъёсысь руль бергатӥсьёс, Юра тодмое сямен, та ужпумез йыразы огвыллемгес бергатӥзы ни, дыр. Соос ваньзы ик вужере ышозы, клиентъёссэс телефон пыр шедьтозы. Ярам, котькуд водитель ассэ но, машиназэ но зол чакла ке.Мукет ласянь, кӧт уг веська. Выж миськись 4 сюрс манетысьтыз но подоходной выт тыре. Нош такси нуллӥсьлэн вань уксёез кисыяз питыра.Алёна Ионина.  